PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/014	Bratislava,  04. marca 2008	

Protimonopolný úrad Slovenskej republiky, odbor koncentrácií v správnom konaní 
číslo 0004/OK/2008 začatom dňa 29.01.2008 na základe oznámenia koncentrácie podnikateľom Avnet EMG Limited, so sídlom Avnet House, Rutherford Close, Stevenage, Herfordshire, SG1 2EF, Veľká Británia prostredníctvom svojho splnomocneného právneho zástupcu Mgr. Martina Magála z advokátskej kancelárie Allen & Overy Bratislava, s.r.o., so sídlom Carlton Savoy Bratislava, Mostová 2,    811 02 Bratislava vo veci koncentrácie podnikateľov Avnet EMG Limited, so sídlom Avnet House, Rutherford Close, Stevenage, Herfordshire, SG1 2EF, Veľká Británia a Azzurri Technology Limited, so sídlom na adrese 635 Wharfedale Road, Winnersh, Wokingham, Berkshire RG41 5TP, Veľká Británia 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa Avnet EMG Limited, so sídlom Avnet House, Rutherford Close, Stevenage, Herfordshire, SG1 2EF, Veľká Británia nad podnikom podnikateľa Azzurri Technology Limited, so sídlom na adrese 635 Wharfedale Road, Winnersh, Wokingham, Berkshire RG41 5TP, Veľká Británia na základe Zmluvy o predaji a kúpe akcií spoločnosti Azzurri Technology Limited uzatvorenej dňa 09.01.2008 medzi predávajúcimi, t. j. fyzickými osobami, ktoré sú vlastníkmi akcií a Avnet EMG Limited, so sídlom Avnet House, Rutherford Close, Stevenage, Herfordshire, SG1 2EF, Veľká Británia ako kupujúcim. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 29.01.2008 listom zaevidovaným pod č. 332/2008 podnikateľom Avnet EMG Limited, so sídlom Avnet House, Rutherford Close, Stevenage, Herfordshire, SG1 2EF, Veľká Británia (ďalej len „Avnet EMG Ltd.“) prostredníctvom svojho splnomocneného právneho zástupcu Mgr. Martina Magála z advokátskej kancelárie Allen & Overy Bratislava, s.r.o., so sídlom Carlton Savoy Bratislava, Mostová 2, 811 02 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí priamej výlučnej kontroly podnikateľa Avnet EMG Ltd. nad podnikom podnikateľa Azzurri Technology Limited, so sídlom na adrese 635 Wharfedale Road, Winnersh, Wokingham, Berkshire RG41 5TP, Veľká Británia (ďalej len „Azzurri Technology Ltd.“), na základe Zmluvy o predaji a kúpe akcií spoločnosti Azzurri Technology Limited zo dňa 09.01.2008 medzi predávajúcimi, t. j. fyzickými osobami, ktoré sú vlastníkmi akcií  a Avnet EMG Ltd. ako kupujúcim (ďalej len „Zmluva o predaji a kúpe akcií Azzurri Technology Ltd.“). 

Na základe doručenia oznámenia predmetnej koncentrácie sa začalo dňa 29. 01. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0004/OK/2008, o čom úrad listom č. 313/PMÚ SR/2008 zo dňa 01.02.2008 informoval účastníka správneho konania. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ Avnet EMG Ltd. oznámenie koncentrácie doplnil listom doručeným úradu dňa 08.02.2008, zaevidovaným úradom pod č. 477/2008.  

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 08.02.2008, zaevidovaným pod č. 477/2008,  začala dňa 11.02.2008 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 639/PMÚ SR/2008 zo dňa 18.02.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 07.02.2008.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

AVNET EMG LIMITED

Spoločnosť Avnet EMG Ltd. je spoločnosťou s ručením obmedzeným, založenou a existujúcou podľa práva Veľkej Británie, zapísanou v Obchodnom registri pod číslom 1485988. Spoločnosť Avnet EMG Ltd. patrí do medzinárodnej skupiny spoločností kontrolovanej spoločnosťou Avnet Inc., ktorá má sídlo na 2211 South 47th Street, Phoenix Arizona 85034, Spojené štáty americké (USA) (ďalej len „skupina Avnet“). Uvedená spoločnosť Avnet EMG Ltd. je veľkodistribútorom elektronických komponentov, počítačových výrobkov a technologických služieb. Skupina Avnet sa skladá z dvoch prevádzkových skupín nazývaných Elektronický marketing a Technologické riešenia. Obe prevádzkové skupiny majú prevádzky v Severnej a Južnej Amerike, EMEA (Európa, Stredný východ a Afrika) a v Ázii.

Na území Slovenskej republiky má skupina Avnet dve dcérske spoločnosti, konkrétne sa jedná o spoločnosť Avnet Technology Solutions, s.r.o., so sídlom Digital Park, Einsteinova ulica 21, 851 01 Bratislava (ďalej len „Avnet Technology Solutions“) a spoločnosť EBV Elektronik, s.r.o., so sídlom Einsteinova ulica 21, 851 01 Bratislava (ďalej len „EBV Elektronik“).

Štruktúra podnikateľov priamo alebo nepriamo kontrolujúcich Avnet (t.j. celá skupina Avnet) je zobrazená v prílohe č. 1 k oznámeniu koncentrácie, pričom doplňujúce informácie možno získať z internetovej stránky www.avnet.com. Nakoľko personálne väzby v rámci skupiny Avnet sú dosť zložité a veľmi rozsiahle, účastník konania požiadal úrad o zúženie rozsahu požadovaných informácií, pričom úrad tejto žiadosti vyhovel.

Z vyššie uvedených skutočností vyplýva, že Avnet EMG Ltd. je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ Avnet EMG Ltd. zastúpený            Mgr. Martinom Magálom z advokátskej kancelárie Allen & Overy Bratislava, s.r.o.,   so sídlom Carlton Savoy Bratislava, Mostová 2, 811 02 Bratislava, na základe písomného splnomocnenia zo dňa 09.01.2008.

AZZURRI TECHNOLOGY LIMITED

Spoločnosť Azzurri Technology Ltd. je spoločnosťou s ručením obmedzeným, založenou a existujúcou podľa práva Veľkej Británie, zapísanou v Obchodnom registri pod číslom 3371988. Spoločnosť Azzurri Technology Ltd. je špecializovaným distribútorom elektronických komponentov. Hlavnou obchodnou činnosťou podniku je pomoc zákazníkom s interným navrhovaním zložitých polovodičov a poskytovaním kompletného systému riešení týkajúcich sa elektronických komponentov.

Spoločnosť Azzurri Technology Ltd. je kontrolovaná predávajúcimi, t.j. fyzickými osobami, ktorých údaje sú uvedené v prílohe č. 1 Zmluvy o predaji a kúpe akcií Azzurri Technology Ltd., ktorá je súčasťou spisového materiálu a keďže boli účastníkom konania označené za predmet obchodného tajomstva, úrad ich v ďalšom texte nezverejňuje. 

Azzurri Technology Ltd. má výlučnú kontrolu nad dcérskymi spoločnosťami, ktoré sú uvedené v prílohe č. 3 Zmluvy o predaji a kúpe akcií Azzurri Technology Ltd., ktorá je súčasťou spisového materiálu a keďže boli účastníkom konania označené za predmet obchodného tajomstva, úrad ich v ďalšom texte nezverejňuje.

Z vyššie uvedeného je zrejmé, že spoločnosť Azzurri Technology Ltd. je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní priamej výlučnej kontroly podnikateľa Avnet EMG Ltd. nad podnikom podnikateľa Azzurri Technology Ltd. Z oznámenia koncentrácie vyplýva, že ide o transakciu, ktorá vznikla na základe Zmluvy o predaji a kúpe akcií Azzurri Technology Ltd., uzatvorenej dňa 09.01.2008 medzi predávajúcimi, t. j. fyzickými osobami, ktoré sú vlastníkmi akcií a Avnet EMG Ltd. ako kupujúcim. Na základe uvedenej Zmluvy o predaji a kúpe akcií Azzurri Technology Ltd. podnikateľ Avnet EMG Ltd.  získal priamu výlučnú kontrolu nad podnikom podnikateľa Azzurri Technology Ltd. 

Úrad po preštudovaní všetkých podkladov oznámenia koncentrácie zistil, že podnikateľ Avnet EMG Ltd. na základe Zmluvy o predaji a kúpe akcií Azzurri Technology Ltd. získa možnosť vykonávať rozhodujúci vplyv na činnosť podnikateľa Azzurri Technology Ltd., teda získa priamu výlučnú kontrolu nad podnikom podnikateľa Azzurri Technology Ltd. 

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní priamej výlučnej kontroly podnikateľa Avnet EMG Ltd. nad podnikom podnikateľa Azzurri Technology Ltd. na základe Zmluvy o predaji a kúpe akcií Azzurri Technology Ltd.

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Avnet EMG Ltd., ktorý získal kontrolu nad podnikom podnikateľa Azzurri Technology Ltd. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Avnet EMG Ltd. a Azzurri Technology Ltd. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo

b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií od účastníka konania úrad zistil, že podnikateľ Avnet EMG Ltd. za uzavreté účtovné obdobie predchádzajúce vzniku koncentrácie, t. j. v roku 2007 dosiahol v Slovenskej republike celkový obrat vyšší ako 500 mil. Sk a Azzurri Technology Ltd. dosiahol celosvetový celkový obrat prevyšujúci 1,2 mld. Sk. Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy o predaji a kúpe akcií Azzurri Technology Ltd., úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy o predaji a kúpe akcií Azzurri Technology Ltd., t.j. 09.01.2008. Vzhľadom na to, že oznámenie koncentrácie bolo doručené úradu dňa 29.01.2008, predmetná koncentrácia bola oznámená úradu do 30 pracovných dní odo dňa uzavretia Zmluvy o predaji a kúpe akcií Azzurri Technology Ltd., t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy    

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Ako už bolo vyššie uvedené, spoločnosť Avnet EMG Ltd. patrí k medzinárodnej skupine pôsobiacej ako veľkodistribútor elektronických komponentov, počítačových výrobkov a technologických služieb. Taktiež úrad pripomína, že skupina Avnet sa skladá z dvoch prevádzkových skupín nazývaných Elektronický marketing (ďalej len „EM“) a Technologické riešenia (ďalej len „TR“), pričom obe prevádzkové skupiny majú prevádzky v Severnej a Južnej Amerike, EMEA (Európa, Stredný východ a Afrika) a v Ázii.

Prostredníctvom EM spoločnosť Avnet EMG Ltd. distribuuje široký sortiment elektronických komponentov. Jej kľúčovými zákazníkmi sú zmluvní elektronickí výrobcovia (ďalej len „CEM“) a výrobcovia pôvodných zariadení (ďalej len „OEM“), ktorí navrhujú a vyrábajú elektronické zariadenia.

Divízia TR spoločnosti Avnet EMG Ltd. distribuuje technologické výrobky, služby a riešenia. Táto divízia poskytuje svoje služby prostredníctvom viacerých rôznych odbytových organizácií a poskytuje aj počítačové riešenia a komponenty. Okrem iného poskytuje aj riešenia hardvérových produktov, ako sú serverové, pamäťové, middlewareové a softwérové riešenia; a tiež dátové riešenia ako sú terminály a monitory tenkého klienta.

Z predložených informácií a podkladov úrad zistil, že skupina Avnet v súčasnosti pôsobí na Slovensku prostredníctvom 2 dcérskych spoločností, konkrétne sa jedná o spoločnosť Avnet Technology Solutions a spoločnosť EBV Elektronik. 

Ako bolo už vyššie spomínané, spoločnosť Azzurri Technology Ltd. je špecializovaným distribútorom elektronických komponentov. Hlavnou obchodnou činnosťou podniku je pomoc zákazníkom s interným navrhovaním zložitých polovodičov a poskytovaním kompletného systému riešení týkajúcich sa elektronických komponentov.

Oznamovateľ v oznámení koncentrácie vymedzil jeden tovarový relevantný trh, na ktorom pôsobia účastníci koncentrácie alebo podnikatelia podľa § 3 ods. 1 Vyhlášky a to trh pre distribúciu elektronických komponentov. 

V oznámení koncentrácie oznamovateľ uvádza, že účastníci koncentrácie Avnet EMG Ltd.  a Azzurri Technology Ltd. pôsobia v oblasti distribúcie elektronických komponentov, kde teda aj dochádza ku stretu a prekrývaniu aktivít na území SR, a to vzhľadom na dovoz malej časti produkcie elektronických komponentov spoločnosťou Azzurri Technology Ltd. na slovenský trh prostredníctvom svojej 100 % nemeckej a talianskej dcérskej spoločnosti. K stretu účastníkov koncentrácie na iných trhoch, na ktorých spoločnosti pôsobia nedochádza. 

Po preskúmaní predložených podkladov a informácií a vzhľadom na oblasť pôsobenia účastníkov koncentrácie úrad definoval nasledujúci relevantný trh: 

•	Trh distribúcie elektronických komponentov.

5.1.1	Relevantný trh distribúcie elektronických komponentov

Účastníci koncentrácie pôsobia vo veľkoobchode a autorizovanej distribúcii elektronických komponentov, ktorá zahŕňa: polovodiče (napr. diódy, integrované obvody a tranzistory), ktoré poskytujú vnútornú inteligenciu a obvody vnútri všetkých elektronických zariadení; pripojovacie komponenty (napr. konektory, zostavy konektorov a káblov a zadné panely komponentov); pasívne komponenty (napr. kondenzátory, induktory a odpory), ktoré podporujú obvody používané spolu so všetkými polovodičmi vo všetkých elektronických zariadeniach; elektromechanické komponenty (napr. ventilátory, relé a vypínače), ktoré poskytujú používateľovi rozhranie pre elektronické zariadenia.

Úrad vychádzal z rozhodovacej praxe Komisie, kde v prípade č. IV/M.1700 – Avnet/Eurotronics; v prípade č. COMP/M.1871 – Arrow Electronics/Tekelec; v prípade č. COMP/M.2134 – Avnet/Veba Electronics; v prípade č. COMP/M.2136 – Schroder Ventures/Memec a v prípade č. COMP/M.3820 – Avnet/Memec bol definovaný príslušný tovarový trh ako dodávanie resp. distribúcia elektronických komponentov vo všeobecnosti namiesto toho, aby sa na každý typ komponentu pozeralo ako na osobitný trh.

Kým na strane dopytu vykonáva každé odlišné zariadenie osobitnú funkciu, úvahy na strane ponuky (resp. dodávky) podporujú širšiu definíciu trhu zahŕňajúcu všetky elektronické komponenty.

Z predložených podkladov a informácií vyplýva, že väčšina distribútorov využíva rozsiahly sortiment komponentov získavaných od veľkého počtu výrobcov. Menší distribútori majú tendenciu prispôsobovať sortiment ich výrobkov pre ich konkrétnych zákazníkov. Pre distribútora, ktorí si želá pridať nové typy elektronických komponentov k svojmu existujúcemu sortimentu neexistujú významné dodatočné náklady presahujúce náklady skladovania a školenia pracovníkov predaja. Okrem toho výrobcovia komponentov všeobecne vyrábajú celý rad komponentov namiesto toho, aby sa špecializovali na výrobu jedného konkrétneho typu komponentu.

Príslušný tovarový relevantný trh zahŕňa dodávku elektronických komponentov veľkodistribútormi a výrobcami. To je typické najmä pre východnú Európu, kde priame predaje výrobcami predstavujú väčšinu predajov elektronických komponentov.

Výrobcovia majú na výber, či budú zásobovať zákazníkov priamo, alebo ich budú povzbudzovať, aby získavali zdroje prostredníctvom ich autorizovaných distribútorov, čo im poskytuje významný stupeň kontroly nad dodávateľským reťazcom, ktorý nie je dostupný distribútorom. Z uvedeného vyplýva, že je na rozhodnutí výrobcov, ktorým zákazníkom sa rozhodnú dodávať priamo a ktorého distribútora sa rozhodnú zásobovať.

Výrobcovia komponentov tradične dodávajú výrobky vo veľkých objemoch, vrátane priamej dodávky spoločnostiam, napr. Cisco, Dell, Nortel a IBM, a poveria distribútorov, aby poskytovali nižšie objemy. Výrobcovia ponúkajú väčším zákazníkom aj služby s pridanou hodnotou, napr. technickú podporu a programovanie komponentov.

Výrobcovia často menujú zástupcov pre svoje sortimentné karty, ktorí obchodujú s menšími zákazníkmi v ich mene (hoci sú schopní zásobovať ich, ale obvykle bez poskytovania služieb s pridanou hodnotou). Títo zástupcovia rokujú so zákazníkmi (aby prediskutovali požiadavky na výrobky atď.), ale potom ich nasmerujú k distribútorovi podľa výberu výrobcu, aby získali jeho dodávky. Len čo však zákazníci dosiahnu určitú veľkosť z hľadiska tržieb, výrobcovia si často zvolia priame zásobovanie takýchto zákazníkov. Výrobcovia sú preto v silnej pozícii, aby vykonávali rozsiahly stupeň kontroly nad dodávateľským reťazcom.

Z oznámenia koncentrácie vyplýva, že mnoho zákazníkov sa pozerá na dodávky od výrobcov a distribútorov ako zameniteľné, čo je doložené skutočnosťou, že mnoho zákazníkov získava elektronické komponenty od dodávateľov aj od výrobcov.
  
Výrobcovia majú veľký stupeň kontroly nad dodávateľským reťazcom, pretože koneční distribútori zásobujú tých zákazníkov, ktorých výrobca nechce zásobovať priamo, obvykle kvôli chýbajúcemu objemu alebo kvôli tomu, že výrobca si neželá poskytovať služby s pridanou hodnotou požadované príslušným zákazníkom. Ak distribútor dosahuje neuspokojivé výkony voči zákazníkovi, buď z hľadiska ceny alebo kvality služby vedúce k zníženiu predaja konkrétnych elektronických komponentov výrobcu distribútorom, takýto výrobca môže odňať distribútorovi obchodovanie tak, že si buď zvolí priame zásobovanie zákazníkov alebo menuje alternatívneho distribútora. 

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania.

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Na základe podkladov a informácií predložených účastníkom konania úrad zistil, že podnikanie na vyššie vymedzenom tovarovom relevantnom trhu na území Slovenskej republiky ja homogénne a neobmedzujú ho významné ekonomické, technické, právne alebo iné bariéry. Vzhľadom na to, že  obchodovanie na posudzovanom tovarovom relevantnom trhu neobmedzujú žiadne kvóty, clá alebo iné prekážky ani na medzinárodnej úrovni, resp. medzi krajinami Európskej únie, úrad dospel k záveru, že obchodovanie na vymedzenom tovarovom relevantnom trhu sa môže uskutočňovať aj na území širšom ako je územie Slovenskej republiky. 

Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetný tovarový relevantný trh na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania úrad zistil, že hlavným dôvodom tejto koncentrácie je rozšírenie portfólia spoločností skupiny Avnet, ktorá pôsobí na trhu distribúcie elektronických komponentov – najmä polovodičov. Vzhľadom k tomu, že spoločnosť Azzurri Technology Ltd. pôsobí v oblasti distribúcie elektronických komponentov najmä na území Francúzska, Nemecka a Spojeného Kráľovstva, a ako vyplýva aj z údajov oznámenia koncentrácie, je zrejmé, že na území Slovenskej republiky uvedená spoločnosť pôsobí iba okrajovo, v malej miere.

Z oznámenia koncentrácie vyplýva, že účastníci koncentrácie sú distribútormi, nie výrobcami elektronických komponentov. Komponenty sa predávajú najmä zmluvným elektronickým výrobcom a výrobcom pôvodných zariadení vrátane celosvetových organizácií. Mnoho distribútorov v čoraz väčšej miere skladuje komponenty a dodáva ich z jedného centralizovaného skladu, čo je spôsobené požiadavkou dodávateľov a zákazníkov pre celoeurópske pokrytie distribútormi. Dodávka sa potom vykonáva buď cez blízke sklady alebo priamo zákazníkom. Objednávky sa stále môžu zadávať lokálnej miestnej odbytovej kancelárii.

V dodávateľskom reťazci distribúcie elektronických komponentov neexistujú servisné siete, pretože komponenty sú elektronickými zaplombovanými komponentmi, ktoré sa vo všeobecnosti nemôžu opravovať. Jedinou používanou partnerskou sieťou sú tzv. „siete partnerského dizajnu“, ktoré poskytujú špecializovanú technickú podporu, najmä technické služby pre navrhovanie vysoko sofistikovaných výrobkov.

Predmetná koncentrácia vykazuje špecifický charakter, vzhľadom na tú skutočnosť, že k stretu účastníkov koncentrácie dochádza len v malej miere a okrajovej oblasti ich pôsobenia (najmä z hľadiska spoločnosti Azzurri na území Slovenskej republiky). 

Ako už bolo vyššie uvedené, k stretu účastníkov koncentrácie dochádza na trhu distribúcie elektronických komponentov, na ktorom pôsobí jednak spoločnosť Avnet EMG Ltd. ako aj spoločnosť Azzurri Technology Ltd., a to prostredníctvom dovozu malej časti produkcie spomínanou talianskou a nemeckou dcérskou spoločnosťou na územie SR. Na základe uvedeného možno konštatovať, že dochádza k horizontálnemu prekrytiu aktivít účastníkov koncentrácie na trhu distribúcie elektronických komponentov, pričom je nutné zdôrazniť, že ani jeden z uvedených vzťahov nebude mať za následok obmedzenie efektívnej súťaže na predmetnom trhu a nepovedie k negatívnym dopadom, akým je uzatvorenie trhu. 

Trh s elektronickými komponentmi je veľmi cyklický a zrelý, so silným trendom, smerom k premene na tovary. Od sektoru sa očakáva, že vstúpi do etapy rastu, keď sa budú realizovať investície do novej technológie a povzbudzovať dopyt. Takýto rast však bude podľa zvýšeného dopytu, nie zvýšených rozpätí, pričom sa miera rastu dopytu odhaduje cca na 5 %. 

Zákazníkmi oboch strán sú výrobcovia elektrických zariadení rôznych veľkostí. Trend smerom k premene na tovary znamená, že súťaž prebieha najmä v cenách. Úrovne služieb sú však tiež dôležité. Zákazníci platia za spoľahlivú a presnú dodávku. Distribútori majú tendenciu ponúkať podobné štandardy služieb.  Preferencie zákazníkov tradične závisia od veľkostí: menší zákazníci nakupujú od distribútorov a väčší zákazníci od výrobcov komponentov. Toto rozlišovanie však zlyháva, keďže CEM čoraz viac expandujú a/alebo nakupujú od distribútorov v Ázii a priamo od výrobcov. Za týchto ostrých konkurenčných podmienok trhov neexistuje lojalita značky.

Z oznámenia koncentrácie vyplýva, že už takmer neexistuje žiadna výlučná politika schvaľovania hlavných dodávateľov, a preto sa distribútori nemôžu spoliehať na bariéry, ktoré by zabránili zákazníkom prejsť k inému distribútorovi/výrobcovi. Náklady na prechod sú obvykle definované zákazníkmi ako vytvorenie nového vzťahu, nahradenie komponentov jedného alebo viacerých výrobcov alebo zavedenie špecifických softvérových nástrojov  (automatizácia objednávania), ktoré sú jedinečné pre distribútorský vzťah. Všetky tieto prípady nie sú významné v porovnaní s väčšinou nákupných rozpočtov zákazníkov a dnes je pre zákazníkov pomerne jednoduché prejsť k inému distribútorovi/dodávateľovi. Zákazníci sa čoraz viac koncentrujú a sú schopní vykazovať značnú kúpnu silu.

Dopravné náklady na dopravu výrobkov do Európy sú nízke (odhadované na menej ako 1 % z ceny účtovanej distribútormi – ovplyvňujúcimi faktormi sú vzdialenosť, hmotnosť a počet obalov), čo uľahčuje prepravovanie výrobkov na veľké vzdialenosti. Dopravné náklady nemajú žiadny reálny vplyv na ceny, ale ceny sú ovplyvňované kolísaním meny. 

Účastníci koncentrácie dodávajú tisícky elektronických komponentov na veľkoobchodnej úrovni náročným zákazníkom citlivým na ceny a v rámci EHP sa ceny významne nelíšia. Zákazníkom sa často účtuje celoeurópska cena alebo cena na transakčnom základe podľa požiadaviek, nie podľa geografického miesta.

Úrad v prebiehajúcom správnom konaní skúmal štruktúru podnikateľského prostredia, konkurenciu, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli podnikateľmi označené za obchodné tajomstvo. 

6.1	Relevantný trh distribúcie elektronických komponentov 

Z podkladov a informácií predložených úradu oznamovateľom koncentrácie počas správneho konania možno dospieť k záveru, že celková veľkosť trhu distribúcie elektronických komponentov vo finančných jednotkách na území Slovenskej republiky v rokoch 2005, 2006 a 2007 je nasledovná:

Tabuľka 1   Celková veľkosť trhu distribúcie elektronických komponentov (EK)

Celková veľkosť trhu	Roky	
	2005	2006	2007	
Distribúcia EK výrobcami a distributérmi
(v mld. SKK)	
2,715
	
3,149	
3,201	

				

Zdroj: Oznámenie koncentrácie

Údaje označené v hranatých zátvorkách sú predmetom obchodného tajomstva a sú súčasťou spisového materiálu.

Z tabuľky je zrejmé, že celková veľkosť trhu distribúcie elektronických komponentov na území Slovenskej republiky predstavuje v roku 2005 hodnotu 2,715 mld. Sk, v roku 2006 hodnotu 3,149 mld. Sk a v roku 2007 predstavuje hodnotu  3,201 mld. Sk. 

Pri určení veľkosti relevantného trhu v oblasti distribúcie elektronických komponentov  úrad vychádzal z kvalifikovaných odhadov účastníka konania, nakoľko uvedený podnikateľ nedisponuje presnými údajmi a tiež ani  informáciami o ďalších podnikateľoch, ktorí pôsobia na tomto trhu. 

Keďže údaje o konkurentoch v oblasti distribúcie elektronických komponentov sú súčasťou spisového materiálu a účastník konania ich označil za predmet obchodného tajomstva, úrad ich v ďalšom texte neuvádza.

  Tabuľka 2   Trhové podiely vybraných podnikateľov v oblasti distribúcie elektronických komponentov

Účastníci koncentrácie	Tržby z predaja v mil. SKK	Trhové podiely
( v %)	
	2005 	2006	2007	2005	2006	2007	
Avnet	[OT] 	[OT]	[OT]	[OT]	[OT]	[OT]	
Azzurri	[OT]	[OT]	[OT]	[OT]	[OT]	[OT]	
Avnet+Azzurri (po konc.)	150,157	209,576	219,088	5,53	6,66	6,85	
Ostatní konkurenti	2 564,843	2 939,424	2 981,912	94,47	93,34	93,15	
Celková veľkosť trhu	2 715	3 149	3 201	100	100	100	

Zdroj: Oznámenie koncentrácie

Z oznámenia koncentrácie ako aj z uvedenej tabuľky vyplýva, že na relevantnom trhu distribúcie elektronických komponentov v dôsledku získania kontroly spoločnosti Avnet EMG Ltd. nad spoločnosťou Azzurri Technology Ltd. dôjde iba k minimálnemu nárastu trhového podielu spoločnosti Avnet EMG Ltd. po uskutočnení koncentrácie, konkrétne ide o hodnotu cca [OT] %.

Z uvedeného vyplýva, že na trhu distribúcie elektronických komponentov dochádza k prekrývaniu aktivít účastníkov koncentrácie a teda je zrejmé, že účastníci koncentrácie sú navzájom konkurentmi na uvedenom trhu. 

Vzhľadom k tomu, že na uvedenom trhu distribúcie elektronických komponentov dochádza k zvýšeniu trhového podielu spoločnosti Avnet iba o cca [OT] %, postavenie účastníkov koncentrácie sa po uskutočnení posudzovanej koncentrácie zmení iba v minimálnej miere. 

Keďže na trhu  vystupuje veľký počet konkurentov, čo znamená, že uvedený trh sa vyznačuje vysokou mierou konkurenčného boja, možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu distribúcie elektronických komponentov. 

Údaje o najvýznamnejších dodávateľoch ako i odberateľoch na trhu distribúcie elektronických komponentov sú súčasťou spisového materiálu, a keďže boli účastníkmi koncentrácie označené za predmet obchodného tajomstva, úrad ich v ďalšom texte bližšie neuvádza.

Koncentrácia nebude viesť k zvyšovaniu kapacít podnikateľov, nebude mať za následok vytvorenie žiadneho spoločného podniku, nebude vytvárať žiadne koordinované účinky a nepredstavuje vytvorenie žiadnej spolupráce medzi podnikateľmi.  Vzhľadom na uvedené sa postavenie účastníkov koncentrácie na trhu nijako nezmení a preto koncentrácia nebude mať žiadny vplyv ani na jednotlivých odberateľov/spotrebiteľov.

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu distribúcie elektronických komponentov. 

Vzhľadom k tomu, že v prípade predmetnej koncentrácie dochádza na trhu distribúcie elektronických komponentov k horizontálnemu prekrývaniu aktivít účastníkov koncentrácie a s nimi prepojených podnikateľov iba v minimálnej miere, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti distribúcie elektronických komponentov na území Slovenskej republiky zmení iba minimálne, čiže možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti distribúcie elektronických komponentov. 

7.	Možnosti vstupu na trh

Úrad pri posudzovaní dopadov zistil, tak ako vyplýva aj z oznámenia koncentrácie, že pre vstup na relevantný trh distribúcie elektronických komponentov nie je potrebné získať špeciálne povolenia a licencie a neexistujú významné ekonomické, právne, zákonné, regulačné alebo iné bariéry pre vstup do tohto odvetvia. Z vyjadrenia účastníkov koncentrácie vyplýva, že za dôležité požiadavky vstupu na trh považujú silné vzťahy s kľúčovými zákazníkmi a výrobu s nízkymi nákladmi. Taktiež účinná logistika, schopnosti navrhovania a konštruovania môžu tiež uľahčiť vstup na trh. Všetky tieto uvedené kritériá sú voľne dostupné na trhu a investičné náklady nie sú mimo možností nových vstupujúcich.

Okrem iného je potrebné zdôrazniť, že elektronické komponenty sú tovarom, ktorý môže byť vyrábaný a distribuovaný kdekoľvek v rámci Európskej únie, príp. na celom svete, nielen na území Slovenskej republiky. 

Spomínaná koncentrácia nevytvára dominantné postavenie na relevantnom trhu distribúcie elektronických komponentov, ktorého dôsledkom sú významné prekážky efektívnej hospodárskej súťaže.

Možno konštatovať, že na vyššie definovaný relevantný trh je vstup pomerne ľahký, čo dokazuje aj výskyt nových distribučných združení a konkurentov za posledných päť rokov. Vzhľadom na neexistujúce bariéry vstupu na trh môžu kedykoľvek vstúpiť na uvedený relevantný trh aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ Avnet EMG Ltd. bude vystavený podstatnej súťaži, nebude sa môcť správať nezávisle voči svojim dodávateľom, zákazníkom a konkurentom na relevantnom trhu distribúcie elektronických komponentov.

8.	Záver

Tak ako už úrad vyššie uviedol, uskutočnením posudzovanej koncentrácie sa konkurenčné prostredie na relevantnom trhu distribúcie elektronických komponentov nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu distribúcie elektronických komponentov na území Slovenskej republiky.

Podľa § 33 zákona úrad listom číslo 810/PMÚ SR/2008 zo dňa 27.02.2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 880/2008 dňa 03.03.2008, v ktorom uviedol, že k výzve, ani k podkladom rozhodnutia alebo spôsobu jeho zistenia nemá žiadne výhrady, pripomienky, ani návrhy na doplnenie a v súvislosti so správnym konaním                 č. 0004/OK/2008 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Martin Magál
Advokát
Allen & Overy Bratislava, s.r.o.
Carlton Savoy Building
Mostová 2
811 02  Bratislava